ຕອນເຊົ້າຂອງວັນທີ່ 20 ພະຈິກ 2017, ທີ່ຫ້ອງປະຊຸມເຮືອນພັກແຄມງື່ມ ເມືອງແກ້ວອຸດົມ ແຂວງວຽງຈັນ ສູນພັດທະນາການສຶກສານອກໂຮງຮຽນໄດ້ຈັດກອງປະຊຸມ ເຜີຍແຜ່ບົດວິໄຈການສຶກສາສະພາບການຈັດຕັ້ງປະຕິບັດສູນຮຽນຮູ້ຊຸມຊົນໃນນະຄອນຫຼວງວຽງຈັນໄດ້ໄຂຂຶ້ນ ໂດຍການເປັນປະທານຂອງ ທ່ານ ປອ ກ້າ ສະເຫຼີມສຸກ ຫົວໜ້າກົມການສຶກສານອກໂຮງຮຽນ ແລະ ທ່ານ ສົມສີ ສຸດທິວົງ ຜູ້ອຳນວຍການສູນພັດທະນາການສຶກສານອກໂຮງຮຽນ ຄະນະອຳນວຍການ ແລະພະນັກງານສູນພັດທະນາການສຶກສານອກໂຮງຮຽນ, ກົມຈັດຕັ້ງພະນັກງານ, ຫ້ອງການກະຊວງ, ກົມການເງິນກະຊວງສຶກສາທິການ ແລະ ກິລາ, ສະຖາບັນພັດທະນາອາຊິວະສຶກສາ, ສະຖາບັນພັດທະນາການບໍລິຫານການສຶກສາ, ສູນວິໄຈການສຶກສາທິການ ແລະ ກິລາ, ຫົວໜ້າພະແນກກົມການສຶກສານອກໂຮງຮຽນ, ພະແນກສຶກສາທິການ ແລະ ກິລານະຄອນຫຼວງ, ຂະແໜງ ແລະ ສູນການສຶກສາການນອກໂຮງຮຽນນະຄອນຫຼວງ, ຄະນະຫ້ອງການສຶກສາທິການ ແລະ ກິລາ ເມືອງ 4 ຕົວເມືອງ ແລະ ຫົວໜ້າສູນການຮຽນຮູ້ຊຸມຊົນ 5 ສູນໃນນະຄອນຫຼວງວຽງຈັນ ລວມທັງໝົດ 40 ທ່ານ ຍິງ 13 ທ່ານ.
ໃນພິທີດັ່ງກ່າວ ທ່ານ ສົມສີ ສຸດທິວົງ ໄດ້ກ່າວຕ້ອນຮັບຜູ້ເຂົ້າຮ່ວມ ແລະ ຍັງໄດ້ຍົກໃຫ້ເຫັນເຖີງຄວາມສຳຄັນ ແລະ ຄວາມເປັນມາຂອງບົດວິໄຈໃນຄັ້ງນີ້ວ່າ: ບົດວິໄຈບົດນີ້ເປັນບົດທຳອິດ ເພື່ອເປັນການສຶກສາສະພາບກ່ຽວກັບສູນການຮຽນຮູ້ຊຸມຊົນ ດັ່ງນັ້ນ, ສູນພັດທະນາການສຶກສານອກໂຮງຮຽນຈິ່ງໄດ້ເຮັດບົດວິໄຈກຽວກັບການດຳເນິນກິດຈະກຳຂອງ ສູນຮຽນຮູ້ຊຸມຊົນໃນນະຄອນຫຼວງວຽງຈັນ ເພືອຮັບຮູ້ສະພາບຕົວຈິງຂອງຊຸມຊົນນັ້ນໆ ເພາະບົດວິໄຈບົດນີ້ຈະເປັນຂໍ້ມູນທີ່ດີໃຫ້ແກ່ຜູ້ບໍລິຫານທຸກຂັ້ນ ແລະ ນັກວິໄຈກ່ຽວກັບການສຶກສານອກໂຮງຮຽນໃນອະນາຄົດ ເພື່ອຈະໄດ້ເອົາຂໍ້ມູນເລົ່ານີ້ໄປເປັນຕົວຢ່າງໃນການເຮັດບົດວິໄຈຄັ້ງຕໍ່ໄປ ເພາະໃນຕໍ່ໜ້າຈະຕ້ອງໄດ້ເຮັດບົດວິໄຈສູນຮຽນຮູ້ຊຸນຊົນໃນທົ່ວປະເທດ ຂໍ໊ມູນເລົ່ານີ້ໄດ້ມາສົມທຽບວ່າເປັນຫຍັງບາງສູນຮຽນຮູ້ຊຸມຊົນດຳເນີນກິດຈະກຳໄດ້ດີ ແຕ່ບາງສູນບໍ່ໄດ້ດຳເນີນກິດຈະກຳ ຂໍ້ມູນດັ່ງກ່າວທີ່ຈະເປັນຍ່ອນອີງໃນການແກ້ໄຂປັບປຸງໃຫ້ສອດຄ່ອງກັບສະພາບຕົວຈິງ ແລະ ຄວາມຕ້ອງການຂອງຊຸມຊົນໃຫ້ກາຍເປັນສູນການຮຽນຮູ້ແບບຍືນຍົງ
ຫຼັງຈາກນັ້ນ, ທ່ານ ປອ ກ້າ ສະເຫຼີມສຸກ ຫົວໜ້າກົມການສຶກສານອກໂຮງຮຽນ ຍັງໄດ້ຍົກໃຫ້ເຫັນເຖິງຄວາມສຳຄັນຂອງການຈັດຕັ້ງປະຕິບັດຂອງວຽກງານວິຊາຊີບຂັ້ນພື້ນຖານຂອງສູນຮຽນຮູ້ຊຸມຊົນເພາະສູນຮຽນຮູ້ຊຸມຊົນປຽບເໝືອນກັບສະຖາບັນການສຶກສາຜູ້ໃຫຍ່ຂອງທ່ອງຖິ່ນນັ້ນໆ. ດັ່ງນັ້ນ, ເຮົາຄວນໄດ້ເອົາໃຈໃສ່ ເພາະສູນຮຽນຮູ້ຊຸມຊົນເປັນສູນແຫຼ່ງຂໍ້ມູນຂ່າວສານ, ເປັນບ່ອນຝຶກອົບຮົມວິຊາຊີບ, ເປັນສູນແຫຼ່ງການຮຽນຮູ້ສຳລັບຜູ້ໃຫຍ່ ແລະ ເປັນບ່ອນປະຊາຊົນປຶກສາຫາລືວຽກບ້ານການເມືອງ ປະເທດລາວເຮົາເປັນປະເທດທີ່ກຳລັງພັດທະນາ ປະຊາຊົນຍັງບໍ່ຮູ້ໜັງສືຫຼາຍ ຍິ່ງຄວນຈຳເປັນໃນການຈັດຕັ້ງປະຕິບັດສູນຮຽນຮູ້ຊຸມຊົນ ເມື່ອຕັ້ງສູນຂຶ້ນແລ້ວຈະເຮັດແນວໃດໃຫ້ສູນເລົ່ານັ້ນເປັນສູນຮຽນຮູ້ຕະຫຼອດຊີວິດ ສະນັ້ນການຂຽນບົດວິໄຈຈິ່ງມີຄວາມຈຳເປັນທີ່ສຸດໃນການຈັ້ດຕັ້ງສູນຮຽນຮູ້ຊຸມຊົນ ເພາະຂໍ້ມູນເລົ່ານີ້ສາມາດເຮັດໃຫ້ຜູ້ບໍລິຫານທຸກຂັ້ນໄດ້ຮູ້ຈຸດອ່ອນ ແລະ ຈຸດແຂງນຳເອົາໄປປັບປຸງແກ້ໄຂນະໂຍບາຍ ແລະ ລະບຽບການໃຫ້ເໝາະສົມກັບສະພາບຂອງສູນຮຽນຮູ້ຊຸມຊົນໃຫ້ແທດເໝາະຍິ່ງຂຶ້ນ.
ກອງປະຊຸມດັ່ງກ່າວຈະໄດ້ດຳເນີນລະຫວ່າງວັນທີ 20-22 ພະຈິກ 2017 ຈະໄດ້ແລກປ່ຽນບົດຮຽນ ແລະ ປະກອບຄໍາຄິດເຫັນໃສ່ບົດ ສຶກສາສະພາບການຈັດຕັ້ງປະຕິບັດສູນການຮຽນຮູ້ຊຸມຊົນໃນນະຄອນຫຼວງວຽງຈັນ ແລະ ສຶກສາສະພາບການຈັດຕັ້ງປະຕິບັດສູນການຮຽນຮູ້ຊຸມຊົນໃນທົ່ວປະເທດ ປະຈຳປີ 2017 ກອງປະຊຸມໄດ້ ແບ່ງກຸ່ມປຶກສາຫາລືໃນຫົວຂໍ້ຕ່າງໆເຊັ່ນ:
- ແນວທາງນະໂຍບາຍ ແລະ ນິຕິກຳຕ່າງໆກ່ຽວກັບສູນຮຽນຮູ້ຊຸມຊົນມີຄວາມສອດຄ່ອງພຽງໃດ ?
- ການຄຸ້ມຄອງສູນຮຽນຮູ້ຊຸມຊົນ
- ການຈັດຕັ້ງກິດຈະກຳຕ່່າງໃນແຕ່ລະສູນ
- ການພົວພັນຮ່ວມມືກັບເຄືອຄ່າຍ ແລະ ຄູ່ຮ່ວມງານ ແລະ ພາກສ່ວນຕ່າງໆ.
- ໄດ້ຄົ້ນຄວ້າເຫັນບັນຫາ – ສາຍເຫດ ແລະ ຊອກຫາວິທີແກ້ໄຂໃນຕໍ່ໜ້າ
- ໄດ້ຕົກລົງເປັນເອກະພາບ ສະເໜີໃຫ້ກົມການສຶກສານອກໂຮງຮຽນ ຈັດເຝິກອົບຮົມການຄຸ້ມຄອງສູນໃຫ້ແກ່ຜູ່ບໍລິຫານຄືນໃໝ່
- ຄວນໄດ້ເພີ່ມງົບມະມານໃຫ້ແຕ່ລະສູນຕືມອີກເພື່ອດຳເນີນກິດຈະກຳໄດ້ປົກກະຕິ ແລະ ຕໍ່ເນື່ອງ
ກອງປະຊຸມໃນເທື່ອນິີ້ ເຖີງແມ່ນວ່າໄດ້ດຳເນີນໄປດ້ວຍເວລາອັນສັ້ນໆ ແຕ່ກໍ່ໄດ້ຮັບຜົນປະໂຫຍດສູງໃນການເພີມເຕີມເນື້ອໃນໃສ່ບົດວິໄຈໄດ້ສົມບູນທັງໄດ້ຖອດຖອນບົດຮຽນແລກປຽ່ນປະສົບການຕົວຈິງຈາກບັນດາພະແນກສຶກສາທິການ ແລະ ກິລານະຄອນຫຼວງ ແລະຈາກຫ້ອງການສຶກສາທິການ ແລະ ກິລາເມືອງໃນ 4 ຕົວເມືອງຕື່ມນຳອີກ ເພື່ອຈະນຳໄປປັບປຸງແກ້ໄຂເຮັດໃຫ້ສູນຮຽນຮູ້ຊຸມຊົນມີການພັດທະນາດີຂຶ້ນ ເພື່ອໃຫ້ມີຄວາມຍືນຍົງຕະຫຼອດໄປ.
ໂດຍ: ວັນຄຳ ນວນພານິດ